Lea Pennanen

Lea Airi Sinikka Pennanen-Mattila (roovvâdmáánu 16. peeivi 1929 Ihantala, Suomâ – uđđâivemáánu 24. peeivi 2019 Vantaa, Suomâ) lâi syemmilâš párnáikirječällee, radiotoimâtteijee já jurgâleijee.

 Eellim 
 Peerâ já suuhâ 
Lea Airi Sinikka Pennanen šoodâi roovvâdmáánu 16. peeivi 1929 Ihantalast, Viibur táálunkieldâst, Suomâst. Suu eeči lâi syemmilâš ruávást já kietâčáláldâhtotkee Leo Kalervo Henrik Pennanen (1904–1991), já suu enni lâi aalmugškovlâmáttáátteijee Irja Kyllikki Pennanen (j.s. Airio, 1904–1999). Lea lâi Leo já Irja vuosâpärni. Maŋeláá šoddii vala viljâ Jyrki Pennanen (1933–2012) já kyehti uábi Outi Pennanen (š. 1937) já Maarit Pennanen (1949–1949). 

Pennanen-suuvâst láá lamaš maaŋgah kulttuursyergi ulmuuh. Ovdâmerkkân Lea siäsá lâi syemmilâš kirječällee já jurgâleijee Eila Pennanen, suu äijih uábbi lâi kirječällee Ain'Elisabet Pennanen, já Ain'Elisabet alge lâi kirječällee Jarno Pennanen. 
Lea já lávlumjuávhui hovdâ já radio muusiktoimâtteijee Sampo Sovijärvi (1920–1991) naajáin, já sunnui šoodâi nieidâ Sini Sovijärvi ive 1952.

 Pärnivuotâ já škovlim 
Lea Pennanen rávásmij Pyynikki pappâlist já juuđij Tampere ohtsâšškoovlâ. Sun čaalij pajeuáppen Kannasii ohtsâšlyseost Lahtist ive 1949. Tast maŋa sun luvâškuođij kirjálâšvuođâ Helsig ollâopâttuvvâst, mast sun valmâštui filosofia maisterin ive 1951.

 Karrieer 
 Yleisradiost 
Pennanen porgâškuođij Yleisradiost ive 1957 párnáiohjelmij toimâtteijen. Tobbeen sun poorgâi toimâtteijen, pyevtitteijen já stivrejeijen ive 1992 räi. Iivij 1975–90 sun tooimâi párnáiohjelmij hovdân. Pennasii ohjelmijn láá algâttâm karrieeris maaŋgah tobdos syemmiliih tegu Matti Pellonpää já Seppo Hovi.

 Kirječällen 
Pennasii tobdosumos kirje lii Maija Karma kuvvim suomâkielâg kirje Piilomaan pikku aasi, mast rahtui siämmáánommâsâš televisioráiđu ive 1977 já mast lii finnim inspiraatio Seinäjoki kaavpugkirjerááju uđđâ váldukirjerááju Apila-párnáiuásádâh.

Jieijâs kiirjij lasseen Pennanen meid jurgâlij párnáikirjálâšvuođâ ei. saksa- já ruotâkielâst suomâkielân.

 Palhâšumeh já tubdâstâsah 
 2009 – Tirlittan-palhâšume

 Pargo 
 Jiejah kirjeh 
 1965 – Me leijonat
 1968 – Piilomaan pikku aasi
 1979 – Pikku siili
 1983 – Kettusaari
 1987 – Jättimetsä

 Jurgâlusah 
 1968 – Jalokivisaaren sukeltajat
 1971 – Salainen ystävä

 Fáádást eres soojijn 

 Käldeeh 

Luokka:Ive 1929 šoddâmeh
Luokka:Ive 2019 jämimeh
Luokka:Syemmiliih jurgâleijeeh
Luokka:Syemmiliih párnái- já nuorâikirječälleeh
Luokka:Syemmiliih radiotoimâtteijeeh
Luokka:Tirlittan-palhâšume vyeitteeh